Document ID: /fineweb-2-swissfilter-quality_10-filterrobots/filtered/02823.jsonl.gz/89

Sastavit ćemo novu parlamentarnu većinu te osigurati stabilnost Vlade radi nastavka gospodarskog rasta! – 2017
Predsjednik HDZ-a i Vlade RH mr. sc. Andrej Plenković gostovao je večeras u Dnevniku HTV-a, RTL-u Danas i Dnevniku N1 televizije.
Gostovanje predsjednika Plenkovića u Dnevniku HTV-a možete pogledati u cijelosti, a u nastavku donosimo njegove ključne poruke.
O USPJESIMA VLADE HDZ-a i MOSTA
Vlada nije pala. Ovu sam odluku donio nakon što je povjerenje narušeno. Partneri iz Mosta su na sjednici Vlade digli ruku protiv kolege. Mi smo pak izabrali Most kao partnera, poštovali smo volju građana i željeli političku stabilnost. Čak smo i danas izglasali neke njihove zakonske prijedloge. Jučer smo imali važan skup s Hrvatskom udrugom poslodavaca na kojem smo izložili sve ono što Vlada i HDZ-a i Mosta radi na dobrim makroekonomskim pokazateljima, rastu BDP-a, smanjenju duga i deficita – svemu što je sadržano u danas usvojenom Nacionalnom programu reformi i Planu konvergencije. HDZ nije protiv Mosta, ali je protiv trojice Mostovih ministara.
O LOŠOJ ODLUCI MOSTOVIH MINISTARA
Trojica kolega u Vladi s kojima smo predano radili u zadnjih šest mjeseci i čiji sam rad cijenio – a koji su s kolegom Marićem bili u Vladi RH još od siječnja 2016. godine – digli su ruke protiv odbacivanja inicijative oporbe o izglasavanju nepovjerenja ministru Zdravku Mariću. A s njim su radili na proračunu, na zakonskim prijedlozima, na proračunima vlastitih resora, konzultirali se… Njihov današnji postupak zavrjeđuje reakciju. Kakav bi to političar, predsjednik Vlade ili stranke rekao: „U redu, protiv kolege Marića ste, ima li još neko tko je protiv?“? Ako su u političkom smislu u stanju, kao ministri s mandatom i mojim povjerenjem, dići ruku protiv kolege – onda to nije normalno. To nije dobro. Nakon toga je uslijedila moja odluka koja je sasvim jasna i opravdana – jedina moguća.
O NOVOJ PARLAMENTARNOJ VEĆINI
Mnogobrojne političke stranke slažu se da je Hrvatskoj potrebna funkcionalna i stabilna Vlada. To je ono što i ja želim. Mislim da je najveći broj stranaka i zastupnika u Hrvatskom saboru svjestan tog cilja. Nije sporno da ćemo sastaviti novu parlamentarnu većinu i osigurati stabilnost i funkcionalnost Vlade. Imat ćemo većinu za sve odluke koje trebamo donijeti. Oni koji nam se žele pridružiti u temeljnim strateškim ciljevima stabilnosti, gospodarskog rasta i društvene solidarnosti imaju otvorena vrata. Ima puno zastupnika koji su to spremni podržati, a žao mi je što Most to nije prepoznao. U novoj konfiguraciji doći će do određenih promjena. Moj je cilj zadržati isti, uspješni smjer te stabilnu i funkcionalnu vlast. Istodobno, spremni smo i za nove izbore, neću oklijevati ni sekunde ako zatreba. Međutim, želim da poruka stabilnosti i odgovorno ponašanje budu temelj mog rada. Konfiguracija nove parlamentarne većine sigurno podrazumijeva i novog predsjednika Sabora.
O JEDNOGLASNOJ POTPORI STRANAČKIH TIJELA
Kolega Hasanbegović je bio na sjednici Predsjedništva i Kluba zastupnika HDZ-a te smo donijeli tri jednoglasne odluke. Jedna je da Klub, svi naši ministri i Predsjedništvo apsolutno podržavaju odluku koju sam danas donio. Da podržavaju sastavljanje nove parlamentarne većine – jer smatramo da je to nužno za zemlju u ovakvim političkim, gospodarskim, financijskim i sigurnosnim izazovima. Moja temeljna politička poruka svih ovih mjeseci – od 20. lipnja kada sam se odlučio kandidirati za predsjednika HDZ-a – jest da Hrvatska treba stabilnost. Sve što sam radio kao čelnik Vlade i stranke u odnosu s partnerima bila je stabilnost i okupljanje. Ovaj današnji potez nije moja odgovornost, to je odgovornost naših partnera.
O MINISTRU MARIĆU
Kolega Marić nije član HDZ-a – on je nestranački ministar. To nije nebitna stvar. Postoji temeljno načelo lojalnosti, partnerstva, kolegijalnosti i solidarnosti u radu Vlade, a ja tako nešto u svojoj Vladi želim osigurati. I neću dopustiti suprotno.
O AGROKORU
Pristup moje Vlade nipošto nije bilo spasiti jednog čovjeka i jednu obitelj, nego spasiti hrvatsko gospodarstvo i naš financijski sustav. Što smo i postigli donošenjem zakona i mirnom komunikacijom. Dok smo pripremali zakon, nije bilo ni panike i ni turbulencija na financijskom tržištu. Kada smo bili spremni, predstavili smo zakon oporbi i ponudili joj da ga prihvati. Njihov odgovor su bili selfiji i promoviranje kiselog zelja. Donijeli smo zakon na koji je pristala kompanija, dobavljači i vjerovnici, kreirali smo novo ozračje, ljudi su dobili plaće, isplaćeni su dobavljači, mali OPG-ovi su dobili što treba, a banke su dale svježa sredstva.
GOSTOVANJA NA RTL-u I N1
Gostovanja predsjednika Plenkovića u RTL-u Danas i Dnevniku N1 televizije možete pogledati na sljedećim linkovima: